২০২১-এর ম্যানহোল দুর্ঘটনা মামলায় বিরাট নির্দেশ হাইকোর্টের

ওয়েব ডেস্ক: রিজেন্ট পার্ক থানার (Regent Park PS) কুঁদঘাটে ২০২১ সালের ২৫ ফেব্রুয়ারি ম্যানহল (Kudghat Manhole Tragedy) পরিষ্কার করতে নেমে চার জন শ্রমিকের মর্মান্তিক মৃত্যুর ঘটনায় এবার কড়া অবস্থান নিল কলকাতা হাইকোর্ট (Calcutta High Court)। গুরুতরভাবে আহত তিন শ্রমিকসহ মোট সাত জনের পরিবারকে ক্ষতিপূরণ দেওয়ার নির্দেশ দিল রাজ্যের সর্বোচ্চ আদালত।

বিচারপতি সুজয় পাল এবং বিচারপতি চৈতালি চ্যাটার্জি দাসের বেঞ্চ জানায়, কোনওরকম সুরক্ষা–সরঞ্জাম ছাড়াই শ্রমিকদের ম্যানহলের ভিতরে নামানো হয়েছি, যা ২০১৩ সালের আইনের স্পষ্ট লঙ্ঘন। আদালত মন্তব্য করে, এই ধরনের অবহেলা ভবিষ্যতে রোধ করতে প্রশাসনের কঠোর ভূমিকা অপরিহার্য।

আরও পড়ুন: প্রাথমিক টেটে ভুল প্রশ্নের মামলায় বড় নির্দেশ হাইকোর্টের!

এই মামলার প্রেক্ষইতে আদালত জানিয়েছে, মৃত চার কর্মীর পরিবারকে অবিলম্বে আর্থিক ক্ষতিপূরণ দিতে হবে। পাশাপাশি, আহত তিনজন শ্রমিককেও উপযুক্ত ক্ষতিপূরণ প্রদানের নির্দেশ দেওয়া হয়েছে। সমস্ত ক্ষতিপূরণ তিন মাসের মধ্যেই প্রদান করতে হবে বলে নির্দেশ দিয়েছে বেঞ্চ।

এছাড়া, ভবিষ্যতে এ ধরনের বিপজ্জনক ঘটনা যাতে আর না ঘটে, সেই লক্ষ্যে সুপ্রিম কোর্টের নির্দেশিকা অনুযায়ী একটি বিশেষ কমিটি গঠন করারও নির্দেশ দেওয়া হয়েছে হাইকোর্টের পক্ষ থেকে। কমিটি শহরে নিকাশি ও ম্যানহল পরিষ্কার–কার্যে যথাযথ নিরাপত্তা বিধি অনুসরণ হচ্ছে কী না, তা পর্যবেক্ষণ করবে। আদালত জানিয়েছে, এই নির্দেশগুলি বাস্তবায়ন করে কলকাতা পুরসভাকে বিস্তারিত রিপোর্ট জমা দিতে হবে কলকাতা হাইকোর্টের রেজিস্ট্রার জেনারেলের কাছে।